**Білет № 10.**

**Пытанне 1. *Аграрная рэформа 1861 г., Сталыпінская рэформа на беларускіх землях: асноўныя мерапрыемствы, асаблівасці правядзення, вынікі і значэнне***.

У першай палове XIX ст. на тэрыторыі Беларусі адбываліся агульныя для Расійскай імперыі працэсы, якія вялі да распаду феадальна-прыгонніцкай сістэмы. Узнікалі адносіны новага, капіталістычнага тыпу.

Гаспадарка беларускіх губерняў паступова ўключалася ў агульнарасійскі рынак. Аднак, развіццё эканомікі стрымлівалася панаваннем феадальна-прыгонніцкіх адносінаў.

У ***1840–1857 гг.*** праводзілася рэформа дзяржаўнай вёскі, ініцыятарам якой стаў міністр дзяржаўных маёмасцяў Расійскай імперыі граф ***Павел Кісялёў***. Рэформа прадугледжвала люстрацыю – новае апісанне дзяржаўных уладанняў, змяньшэнне павіннасцяў сялян дзяржаўнай вёскі і павелічэнне іх зямельных надзелаў. Сяляне казённых маёнткаў пераводзіліся з паншчыны на аброк, спынялася практыка здачы іх у арэнду. Рэформа Кісялёва выклікала супрацьстаянне памешчыкаў. У 1856 г. ён быў адхілены ад пасады. Яго змяніў граф Міхаіл Мураўёў, які падверг рэзкай крытыцы пераўтварэнні свайго папярэдніка. Агулам аграрныя рэформы 1840-х – першай паловы 1850-х гг. палепшылі ўмовы для развіцця таварна-грашовых адносін і разгортвання гаспадарчай ініцыятывы сялянства ў дзяржаўнай вёсцы, але не закраналі асноў феадальных парадкаў.

У сярэдзіне ХІХ ст. Беларусь заставалася ***аграрным рэгіёнам***, дзе ***72,3% насельніцтва*** складалі ***сяляне***. Яны падзяліліся на памешчыцкіх і дзяржаўных. У гэты час прыгоннае права стала, відавочна, замінаць эканамічнаму развіццю рэгіёна па капіталістычным шляху. Аднак ***дваранства супраціўлялася рэформам***. Каб павялічыць даходнасць сваіх маёнткаў, памешчыкі за кошт памяншэння сялянскіх надзелаў ***пашыралі*** ***барскую запашку*** і ***пераводзілі сялян з аброку на паншчыну***.

Расійскі цар ***Аляксандр ІІ*** усведамляў неабходнасць найхутчэйшай адмены прыгоннага права. У ***студзені 1857 г.*** пад кіраўніцтвамімператара быў створаны ***Сакрэтны камітэт***, які ў ***лютым 1858 г.*** быў перайменаваны ў ***Галоўны камітэт па сялянскай справе***.

***19 лютага 1861 г.*** Аляксандр II падпісаў ***«Палажэнне»*** аб «крестьянах, вышедших нз крепостной зависимости» і адначасова ***Маніфест аб адмене прыгоннага права***. Гэтыя дакументы былі апублікаваны ***5 сакавіка 1861 г.*** У адпаведнасці з імі памешчыкі пазбаўляліся права распараджацца асобай селяніна. Сяляне атрымлівалі права набываць на сваё імя нерухомую маёмасць, займацца гандлёва-прамысловай дзейнасцю. Аднак памешчык па-ранейшаму заставаўся ўласнікам усёй зямлі. Хаця ў карыстанне сялянам і давалася пэўная яе колькасць, аднак да яе выкупу (не раней, чым праз 9 гадоў) яны не з'яўляліся ўласнікамі гэтай зямлі. Да правядзення выкупной аперацыі селянін знаходзіўся ў стане часоваабавязанага і выконваў на карысць памешчыка вызначаныя павіннасці ў выглядзе паншчыны або аброку.

Умовы адмены прыгоннага права не былі прыняты беларускім сялянствам, што стала штуршком да развіцця шырокага сялянскага руху. Яго кульмінацыйная кропка супала з паўстаннем пад кіраўніцтвам Кастуся Каліноўскага. Нягледзячы на тое, што паўстанне было падаўлена, яно аказала сур’ёзны ўплыў на палітыку царызму ў адносінах да Беларусі. ***1 сакавіка 1863 г.*** выйшаў ***указ аб адмене часоваабавязаных*** ***адносін*** у Віленскай, Гродзенскай і Мінскай губернях і чатырох паветах Віцебскай губерні. Праз тры месяцы гэты ўказ быў распаўсюджаны на Магілёўскую і ўсе беларускія паветы Віцебскай губерні. Указ уводзіў абавязковы выкуп сялянамі надзелаў.

***Рэформа 1861 г.*** з’явілася ***пераломным момантам*** паміж дзвюма эпохамі ў гісторыі Беларусі – феадалізмам і капіталізмам. Асабістае вызваленне ліквідавала манаполію памешчыкаў на эксплуатацыю сялянскай працы, садзейнічала больш высокаму росту рынку працоўнай сілы для капіталізму як у прамысловасці, так і ў сельскай гаспадарцы. Буржуазная па змесце сялянская рэформа разам з тым захавала шматлікія прыгонніцкія перажыткі, галоўным з якіх з’яўлялася памешчыцкае землеўладанне.

У ***развіцці сельскай гаспадаркі*** другой паловы ХІХ ст. вылучаюцца ***два перыяды***: ***1860–1870-я гг.*** і ***1880–1890-я гг.*** Першы перыяд характарызуецца панаваннем у памешчыцкай і сялянскай гаспадарках збожжавых напрамкаў і шырокім распаўсюджваннем адпрацовачнай сістэмы

Моцным штуршком для развіцця сельскай гаспадаркі Беларусі з’явіўся сусветны аграрны крызіс 1880–1890-х гг., які выклікаў рэзкае зніжэнне кошту хлеба. Гэта прывяло да карэнных зменаў у структуры сельскагаспадарчай вытворчасці. У сувязі са значным скарачэннем у пачатку 1880-х гг. пасяўных плошчаў пад збожжавыя культурысельская гаспадарка Беларусі спецыялізуецца на вытворчасці тэхнічных культур (бульбы, ільну і інш.) і мяса-малочнай жывёлагадоўлі.

Развіццё капіталістычных адносін у сельскай гаспадарцы ўзмацніла ***працэс расслаення сялянства***. З аднаго боку, расла сельская буржуазія, а з другога – павялічвалася маламаёмаснае сялянства. Да пачатку ХХ ст. у беларускай вёсцы бедната складала 60%, сераднякі – каля 30%, сельская буржуазія – 10% ад усіх сялян.

Адмена прыгоннага права стала своеасаблівай мяжой паміж дзвюма эпохамі — феадалізмам і капіталізмам. Найбольш значным пераўтварэннем у вёсцы стала абвяшчэнне асабістай свабоды прыгонных сялян, іх незалежнасці ад памешчыка. Сялян ужо нельга было прадаваць, купляць, дарыць. Вялізная колькасць людзей атрымала, хай сабе і абмежаваныя, грамадзянскія правы: заключэння дагавораў і здзелак, выбару роду заняткаў, паступлення ў навучальныя ўстановы, свабоднага ўступлення ў шлюб. Аднак сяляне былі істотна абмежаваны ў правах у параўнанні з іншымі саслоўямі. Толькі ў дачыненні сялян аж да пачатку ХХ ст. ужывалася такая ганебная форма пакарання, як публічнае лупцаванне розгамі. Сялянская рэформа пакінула шматлікія феадальныя перажыткі. Галоўным з іх было памешчыцкае землеўладанне.



**Сталыпінская рэформа на беларускіх землях. Прычыны і мэты аграрнай рэформы.** У пачатку ХХ ст. у беларускай вёсцы ўсё яшчэ захоўваліся феадальныя перажыткі. Сярод іх галоўным было памешчыцкае землеўладанне. Царскі ўрад стаяў перад выбарам: або стаць ахвярай народнага незадавальнення, якое перарасло ў рэвалюцыю 1905—1907 гг., або пайсці на лік ві да цыю феадальных перажыткаў шляхам эканамічнай рэ формы.

Складанасць сітуацыі заключалася ў тым, што ўрад не хацеў страчваць апору сярод памешчыкаў. Каб не чапаць памешчыцкага землеўладання, урад вырашыў узбагаціць адных сялян за кошт іншых. Для гэтага прадугледжвалася скасаваць абшчыну і аблегчыць пераразмеркаванне зямельных надзелаў беднякоў ва ўласнасць заможных вяскоўцаў.

Эканамічная мэта рэформы заключалася ў забеспячэнні ўмоў для хуткага развіцця капіталізму ў сельскай гаспадарцы пры захаванні памешчыцкага землеўладання. Палітычнай мэтай рэформы быў раскол вёскі на беднае і заможнае сялянства і апора на сельскую буржуазію, сфарміраваную з ліку заможнага сялянства.

За ажыццяўленне аграрнай рэформы на тэрыторыі еўрапейскай часткі Расійскай імперыі ўзяўся **Пётр** **Аркадзьевіч Сталыпін**. У 1902—1903 гг. ён займаў пасаду гродзенскага губернатара, з 1906 г. — міністра ўнутраных спраў і адначасова старшыні Савета міністраў Расійскай імперыі. Пачатак аграрнай рэформе паклаў царскі ўказ ад 9 лістапада **1906 г.** аб зменах у сялянскім землеўладанні. Новая ўрадавая аграрная палітыка была доўгатэрміновай і разлічанай на “моцных сялян”.

**Разбурэнне сялянскай абшчыны і пашырэнне хутарской сістэмы землекарыстання.** Паводле рэформы сяляне атрымлівалі права на выхад з абшчыны і замацаванне надзельнай зямлі ў асабістую ўласнасць. Для сялянскай сям’і выдзяляўся **водруб** *—* адасоблены надзел зямлі, вылучаны з сельскага абшчыннага землекарыстання ў адным месцы ўзамен “палосак” зямлі ў некалькіх месцах. Селянін не пераносіўсваю сядзібу на гэты надзел, а заставаўся жыць у вёсцы. Такім чынам вырашаласяпытанне аб ліквідацыі цераспалосіцы. Сяляне маглі таксама купіць зямлю праз

Сялянскі пазямельны банк або атрымаць у ім пазыку пад заклад надзельнай зямлі. Многія сяляне вельмі ахвотна выходзілі з абшчыны, якая не дазваляла беднякам прадаць надзел і працаўладкавацца ў горадзе, а больш заможным — павялічыць свой надзел і зрабіць гаспадарку эфектыўнай. У 1909-1911 гг. абшчыну пакінулі дзясяткі тысяч сялян Магілёўскай і Віцебскай губерняў. Каля паловы сялян Усходняй Беларусі замацавалі зямлю ў асабістую ўласнасць — удвая болей, чым у цэлым па Расіі. Для сялян Віленскай, Гродзенскай і Мінскай губерняў, дзе з часоў правядзення валочнай памеры існавала падворнае землекарыстанне, сталыпінская рэформа не мела істотнага значэння.

Рэформа заахвочвала перасяленне сялян з вёсак на **хутары** — адасобленыя ўчасткі зямлі, якія сяляне замацоўвалі ў асабістую ўласнасць і куды пераносілі ўсю сядзібу або частку пабудоў і сельскагаспадарчы інвентар. Хутар уяўляў сабой тып сельскага паселішча. Яго жыхары называліся хутаранамі.

Тэмпы выхаду сялян на хутары ў Беларусі былі больш высокімі, чым у цэнтральных еўрапейскіх губернях Расійскай імперыі. За гады сталыпінскай рэформы колькасць хутароў у беларускіх губернях склала 12 % ад усіх сялянскіх двароў.

**Перасяленне сялян у азіяцкую частку Расіі.** Адным з напрамкаў аграрнай рэформы была перасяленчая палітыка. З перанаселеных губерняў еўрапейскай часткі Расійскай імперыі, каб аслабіць там “зямельны голад”, сялянства накіроўвалася ў азіяцкую частку Расіі, Сібір. Пры гэтым ставілася яшчэ адна мэта — “збыць” на ўскраіны імперыі як мага больш “неспакойнага элемента”. Для заахвочвання перасяленцаў выдаткоўваліся дапамога, кароткатэрміновыя пазыкі, транспарт, ствараліся пункты прыёму перасяленцаў. З усходніх беларускіх губерняў выехалі ў першую чаргу беззямельныя і малазямельныя сяляне.

Спакусіўшыся шырока разрэкламаванымі сібірскімі прасторамі, а таксама выгадамі, льготамі і ўрадавай дапамогай перасяленцам, былыя абшчыннікі ў спадзяванні пазбавіцца малазямелля і галечы літаральна за бясцэнак прадавалі сваё дабро. Яны імкнуліся на волю, як мага далей ад ненавісных памешчыкаў і земскіх начальнікаў, ад абрыдлай апекі абшчыны. Часам перасяляліся і заможныя сяляне, якія шукалі большай прасторы для прадпрымальніцкай дзейнасці. Яны ў першую чаргу і замацоўваліся на новых месцах.

Доўгім і цяжкім быў шлях у Сібір. Участкі для пасялення адводзіліся ў глухіх, не асвоеных чалавекам таёжных мясцінах. Бездарожжа, суровы нязвыклы клімат, цяжкая праца, бяздушнасць чыноўнікаў, адсутнасць медыцынскай дапамогі і высокая смяротнасць — вось што чакала перасяленцаў у Сібіры. Не ўсе змаглі прыжыцца на новых месцах. Кожны дзясяты з перасяленцаў зусім збяднеў, страціў апошнія сродкі і надзеі і вярнуўся ў Беларусь. Горкі досвед многіх тысяч людзей прывёў сялян Беларусі да расчаравання ў магчымасці знайсці шчасце ў Сібіры. Разам з тым сотні тысяч беларускіх сялян засталіся на новых месцах.

**Увядзенне земстваў.** У выніку аграрнай рэформы з’явіўся новы пласт зямельных уласнікаў — сельская буржуазія. П. А. Сталыпін бачыў у заможным сялянстве апору царскага ўрада ў вёсцы. Каб аблегчыць правядзенне зямельнай рэформы і павялічыць палiтычную ролю землеўладальнікаў на месцах, Сталыпiн прапанаваў увесці выбарныя **земствы** — органы мясцовага самакіравання. Яны былі створаны ў **1911г.** у Віцебскай, Магілёўскай і Мінскай губернях і адыгралі станоўчую ролю ў ажыццяўленні аграрнай рэформы.

У час правядзення выбараў у земствы таксама прадугледжваўся падзел вы- баршчыкаў на курыі. “Рускай” курыі пры выбарах забяспечвалася перавага з мэтай павялічыць палітычную ролю заможнага праваслаўнага сялянства ў мясцовым самакіраванні. Памешчыкам “польскага паходжання”, якія пераважалі ў Гродзенскай, Віленскай і Ковенскай губернях, царскі ўрад пасля паўстання 1863—1864 гг. не давяраў. Таму земствы тут не ўводзіліся.

**Вынікі рэформаў для Беларусі.** У перыяд правядзення аграрнай рэформы назіралася пашырэнне пасяўных плошчаў, адбываўся рост сельскагаспадарчай вытворчасці. Больш актыўна выкарыстоўваліся сельскагаспадарчыя машыны, мінеральныя ўгнаенні. Стабільнымі сталі ўраджаі. Заможныя сялянскія гаспадаркі паступова ўцягваліся ў таварна-грашовыя адносіны, прапаноўвалі сваю прадукцыю для продажу на рынак. Разбурэнне сельскай абшчыны і дазвол сялянам замацоўваць свае зямельныя надзелы ва ўласнасць стварылі ўмовы для рэалізацыі паскоранага **“амерыканскага” шляху развіцця капіталізму ў сельскай гаспадарцы** — на аснове сялянскіх гаспадарак, вольных ад феадальных перажыткаў. Аднак сталыпінская рэформа была кампраміснай, захавалася і памешчыцкае землеўладанне. Беднасць пераважнай большасці сялян пакідала сялянскае пытанне нявырашаным. Абмежаваны характар мела і ўвядзенне земстваў, што адбылося толькі ў трох беларускіх губернях. І ўсё ж гэта сведчыла пра развіццё буржуазных адносін шляхам рэформаў, карысць ад якіх мелі найперш памешчыкі і заможныя сяляне. Пачатак Першай сусветнай вайны перапыніў рэалізацыю рэформаў.

